
KUVENDI
KOMISIONI PËR POLITIKËN E JASHTME

Dokument parlamentar


RAPORT
(Për dhënie mendimi)

PËR PROJEKTLIGJIN
“PЁR ADERIMIN E REPUBLIKËS SË SHQIPËRISË NË MARRËVESHJEN E PJESSHME TË ZGJERUAR PËR RRUGËT KULTURORE, MIRATUAR ME REZOLUTËN CM/RES(2013)66”

· HYRJE

Më 9 mars 2019, Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin "Për aderimin e Republikës së Shqipërisë në marrëveshjen e pjesshme të zgjeruar për rrugët kulturore, miratuar me rezolutën CM/RES (2013) 66”, propozuar nga Këshilli i Ministrave. 

Në mbledhjen e Komisionit për paraqitjen e projektligjit ishin të pranishëm znj. Meri Kumbe, Zëvendësministre e Kulturës dhe znj. Anila Muka, Drejtore e Drejtorisë së Integrimit. 

I.	BAZA KUSHTETUESE E PROJEKTLIGJIT 

Këshilli i Ministrave e ka propozuar projektligjin bazuar në nenet 78, 83 pika 1 dhe 121 pika 1 të Kushtetutës, në përputhje me nenet 81, pika 1, dhe 100, të Kushtetutës, si dhe me nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”.


II.	QËLLIMI DHE PËRMBAJTJA E PROJEKTLIGJIT
[bookmark: _Hlk38309527]
Marrëveshja që propozohet për aderim me këtë projektligj ka për qëllim të kontribuojë në promovimin e identitetit dhe të qytetarisë evropiane nëpërmjet njohjes e ndërgjegjësimit për trashëgiminë e përbashkët të Evropës dhe zhvillimit të lidhjeve kulturore e dialogut brenda Evropës, edhe me vende e rajone të tjera.

III.	EFEKTET FINANCIARE

Sa i takon efekteve financiare, sqarojmë se ky projektligj shoqërohet me efekte financiare, ku Komiteti Statutor do të përcaktojë çdo vit totalin e kontributeve të detyrueshme të anëtarëve në EPA dhe shkallën e kontributeve, sipas së cilës ky total do të ndahet ndërmjet shteteve pjesëmarrëse; si rregull i përgjithshëm, kjo shkallë duhet të jetë në përputhje me kriteret për përcaktimin e shkallës së kontributeve në buxhetin e përgjithshëm të Këshillit të Evropës.

Lidhur me pagesën specifike që duhet të paguajë Ministria e Kulturës, nga zyra e Këshillit të Evropës në Tiranë jemi informuar se, për vitin 2022, tarifa vjetore e anëtarësimit do të jetë afërisht 5.300 euro. Kjo shumë është parashikuar për t’u përballuar brenda tavaneve buxhetore për periudhën 2022-2024, për Ministrinë e Kulturës.

Gjithashtu, lidhur me shpenzimet e udhëtimit dhe të jetesës së personave që marrin pjesë në mbledhjet e bordit drejtues dhe të byrosë së tij e të personave që marrin pjesë në Forumin Këshillues për Rrugët Kulturore, edhe këto kosto financiare janë parashikuar për t’u përballuar brenda tavaneve buxhetore për periudhën 2022-2024, për Ministrinë e Kulturës.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën znj. Meri Kumbe, Zëvendësministre e Kulturës.
Znj. Kumbe bëri prezantimin e detajuar të projektligjit duke theksuar, midis të tjerave, se kjo marrëveshje synon të krijojë një hapësirë të përbashkët kulturore nëpërmjet zhvillimit të rrugëve kulturore, që synojnë të nxisin ndërgjegjësimin për trashëgiminë, arsimin, rrjetëzimin, turizmin ndërkufitar cilësor e të qëndrueshëm dhe aktivitete të tjera të ngjashme.
Lavdrim Krrashi, në cilësinë e relatorit, vlerësoi rëndësinë e nismës në promovimin e kulturës dhe trashegimisë kulturore ne botë dhe kërkoi nga kolëgët ta votonin atë unanimisht..   
Znj. Mimi Kodheli, në përfundim të diskutimeve, shprehu mbështetjen e saj të plotë ndaj nismës dhe ftoi Komisionin për të votuar projektligjin.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
[bookmark: _GoBack]Në përfundim, Komisioni për Politikën e Jashtme  votoi projektligjin në parim, nen për nen dhe në tërësi dhe pasi e miratoi atë u shpreh dakord për kalimin e këtij projektligji për miratim në seancë plenare.  

